Die Springbok 'Beast' tree af | Maroela Media
Die Springbok 'Beast' tree af
Beast Mtawarira op sy mooi lopie in sy 100ste toetswedstryd,(Foto GB Jordaan)
Die rugbylegende Tendai "Beast" Mtawarira het Donderdag sy uittrede uit internasionale rugby aangekondig.
Dié 34-jarige stut het die aankondiging gedoen enkele dae ná Suid-Afrika se oorwinning oor Engeland in die Wêreldbeker-eindstryd Saterdag. Beast, ook bekend as die sagmoedige reus, is in Zimbabwe gebore en het reeds 117 toetse vir die Bokke gespeel.
"Ek was so bevoorreg om hierdie wonderlike spel te kon speel en soveel doelwitte te kon bereik in die 12 jaar wat ek senior rugby gespeel het," het Mtawarira met sy aankondiging gesê.
Mtawarira het sy debuut as rugbyspeler vir die Sharks in 2006 gemaak en in 2008 vir die eerste keer vir die Springbokke uitgedraf teen Wallis. Hy is die rugbyspeler wat naas Victor Matfield en Bakkies Botha die meeste kere vir die Springbokke gespeel het. Hy het ook 159 keer vir die Sharks uitgedraf, die meeste nog ooit vir 'n Suid-Afrikaanse Vodacom Superrugbyspan.
"Ek was geseënd om deel te wees van spanne wat soveel sukses behaal het oor die jare en ek het talle herinneringe wat ek vir ewig sal koester. Maar ek kan eerlikwaar sê dat die Rugbywêreldbeker die perfekte einde van my beroep as rugbyspeler is," het Mtawarira gesê.
Hy het sy dank aan sy verskeie afrigters en spanmaats oor die jare uitgespreek en sy vrou, Kuziva, en sy twee kinders, Talumba en Wangu, uitgesonder vir die opofferings wat hulle gemaak het om hom toe te laat om sy drome na te jaag.
Mark Alexander, president van Suid-Afrikaanse rugby, het gesê Mtawarira is iemand wat nooit kla nie, nederig is en altyd harde werk insit.
In die nuus Rugbywêreldbeker 2019 Sprinbokke
Kopbeen op bouterrein in Rustenburg gevind
Regeringsbeampte steel geld van werkloses
Goeie werk gedoen vir die bokke en die sharks
Wat 'n legende is die nie ek sal hom in dieselfde klas as Matfield ens sit. Soos hulle Engels sal se Humble
Hy sou n goeie bok kaptein gewees het. Het die eienskappe vir so iets
Ag ou Beast" ons sal jou mis, jy het jou hart uitgespeel en ja altyd sagmoedig en nederig" sterkte met jou toekoms mag als goed gaan… en dankie vir al jou harde werk … jy is n yster.
Mooi Beast, jy het gewys dat jy op meriete gekies was en daarom deel kon wees van n ongelooflike wenspan. Jy het baie waarde toegevoeg met jou nederige benadering tot die spel, op en van die veld af en daarvoor sal jy geliefd bly by alle Suid Afrikaners en nie net by rugby ondersteuners nie. Geniet jou uittrede, jy verdien net die beste!